Diari Oficial de la Generalitat Valenciana


Sumari del DOGV 2892, del 18-12-1996 (1996/840352)

RESOLUCIÓ de 4 de novembre de 1996, del conseller d'Obres Públiques, Urbanisme i Transports per la qual es declara homologat el sector UIR, del sòl urbanitzable no programat, del Pla General de Gandia a la Llei Reguladora de l'Activitat Urbanística.
---------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2892

Data del DOGV
:   18-12-1996

Secció del DOGV
:   ALTRES DISPOSICIONS

Número del document
:   1996/840352


Data del document
:   04-11-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIÓ de 4 de novembre de 1996, del conseller d'Obres Públiques, Urbanisme i Transports per la qual es declara homologat el sector UIR, del sòl urbanitzable no programat, del Pla General de Gandia a la Llei Reguladora de l'Activitat Urbanística.  
Vist l'expedient que fa referència al projecte d'homologació del sector UIR, del sòl urbanitzable no programat, del Pla General de Gandia (València), i de conformitat amb els següents  
Antecedents de fet  
Primer  
El projecte es va sotmetre a informació pública mitjançant l'acord del ple de l'Ajuntament de Gandia, en la sessió celebrada el dia 1 de febrer de 1996 i, després del període d'informació pública, en què no es van presentar al·legacions, el mateix òrgan el va aprovar, provisionalment, el 6 de juny de 1996.  
Segon  
El projecte consta de memòria, plànols d'informació i plànols d'ordenació.   
Tercer  
L'expedient d'homologació es va iniciar a instància d'un particular que és propietari d'uns terrenys que representen un percentatge superior al 60% de la superfície total del sector UIR. L'Ajuntament de Gandia, en la sessió plenària celebrada el dia 1 de febrer de 1996, va assumir com a propi el projecte d'homologació i va continuar la tramitació de l'expedient.  
L'àmbit d'actuació inclou el sector de sòl urbanitzable no programat anomenat UIR i dotacions públiques de la xarxa primària o estructural (antic sistema general) situades en l'àrea de Beniopa que s'adscriuen a aquest sector. El sector ocupa una superfície de 17.514 m2 i se situa en l'àrea de la platja, junt a la carretera Natzaret-Oliva i entre dues zones de sòl urbà. La superfície d'elements de xarxa primària adscrits al sector és de 4.052 m2, amb la qual cosa la superfície total de l'actuació afecta 21.566 m2. La qualificació de la zona és residencial aïllada semiintensiva.  
Les determinacions fonamentals de l'homologació són les que resumim tot seguit:  
- Delimitació del sector: el sector ja el delimita el pla general vigent, limita amb la carretera Natzaret-Oliva (element de xarxa primària), amb àrees de sòl urbà pels laterals i amb sòl no urbanitzable de protecció de marjal en el límit posterior.  
- Directrius per al pla parcial: es recullen les determinacions establertes en el pla general per a aquest sector. Destaca la fixació d'un aprofitament del sector de 0'147 que, com que és superior a l'aprofitament mitjà del sòl urbanitzable de 0'120, suposa un excedent d'aprofitament objecte de transferència de 4.052,13 m2 de superfície de terreny dotacional amb valor urbanístic equivalent.  
- Xarxa primària: es consideren com a elements de l'ordenació estructural la carretera Natzaret-Oliva, la via de servei d'aquesta carretera i, fins i tot, la via interior de connexió i distribució. També es consideren estructurals les connexions a les xarxes generals de serveis.  
- Condicions de connexió: es defineixen les connexions a les xarxes generals de serveis i es reflecteixen en els plànols.  
Quart  
Consta en l'expedient administratiu municipal un informe emés pel Servei d'Explotació de Vies i Obres de la Diputació de València, de 9 de maig 1996, en què s'indica el següent:  
«En relació al projecte d'homologació, estimem coherent l'estructura viària plantejada en el plànol d'ordenació amb la excepció que el carrer paral·lel a la carretera no podrà tenir connexions a aquesta, ja que es construeix una bardissa separadora en tot el front del sector entre el voral i el carrer. Es farà el drenatge de la calçada de la carretera mitjançant albellons, ja que la bardissa interromprà el curs normal de les aigües.  
Quan es redacte el projecte d'urbanització, s'haurà de demanar un informe al Servei de Carreteres de la Diputació, per les afectacions esmentades de drenatge i ocupació de zona de domini públic de la carretera.»  
Cinquè  
La Comissió Territorial d'Urbanisme de València, reunida en la sessió de 23 d'octubre de 1996, va acordar emetre un informe favorable sobre l'aprovació definitiva d'aquest expedient.  
El representant de la Conselleria d'Agricultura i Medi Ambient en la Comissió esmentada va manifestar que s'haurà de deixar lliure el traçat de la Sendera del Camí Vell de Cullera, amb una amplària legal de 20'89 m, classificada per una ordre ministerial, de 9 de desembre de 1971.  
Fonaments de dret  
Primer  
Respecte del procediment, en aquest cas, s'han observat les prescripcions legalment establertes per a expedients d'homologació d'aquesta mena, que les constitueixen els articles 38 i 39 per remissió de la disposició transitòria primera de la Llei 6/1994, de 15 de novembre, de la Generalitat Valenciana Reguladora de l'Activitat Urbanística (LRAU). Així mateix, s'han sol·licitat els diferents informes preceptius.  
Segon  
Quant al fons de l'assumpte, la finalitat de l'expedient consisteix únicament en l'homologació del sector UIR, del sòl urbanitzable no programat, del Pla General d'Ordenació Urbana de Gandia. Posteriorment, es tramitarà el pla parcial corresponent. No obstant això, en el projecte d'homologació s'inclou, a títol orientatiu, un exemple d'ordenació detallada.  
L'homologació és necessària per al desenvolupament de sectors de sòl urbanitzable no programat, de conformitat amb el que estableix la disposició transitòria segona, punt 2 de l'esmentada Llei Reguladora de l'Activitat Urbanística.  
Es tracta d'una homologació declarativa, quant a l'abast material, i sectorial, quant a l'abast territorial, tal com estan definits aquests conceptes en la Instrucció de Planejament 1/1996, de 23 de gener de 1996, sobre la Homologació dels Plans d'Urbanisme a la LRAU, aprovada per l'Ordre d'aquesta Conselleria de 29 de març de 1996 (DOGV número 2732, de 22.04.96).  
El projecte s'ajusta a les determinacions establertes en la LRAU i en l'esmentada instrucció de planejament urbanístic.  
Tercer  
D'acord amb l'article 40.2 de la Llei 6/1994, Reguladora de l'Activitat Urbanística, no es troben objeccions ni impediments urbanístics legals que entrebanquen l'aprovació definitiva d'aquesta homologació a la LRAU.  
Quart  
El conseller d'Obres Públiques, Urbanisme i Transports és competent per a resoldre sobre l'homologació dels plans urbanístics, d'acord amb el que estableix l'article 38.3 de l'esmentada Llei Reguladora de l'Activitat Urbanística, en relació amb l'article 6 del Decret 77/1996, de 16 d'abril del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
Vists els preceptes legals esmentats i la resta de normativa aplicable, resolc:  
Declarar homologat el sector UIR, del sòl urbanitzable no programat, del Pla General de Gandia a la Llei Reguladora de l'Activitat Urbanística.  
Aquesta resolució entrarà en vigor el mateix dia de la publicació en el Diari Oficial de la Generalitat Valenciana. Amb aquesta publicació no cal la notificació individualitzada.  
Contra aquesta resolució, que exhaureix la via administrativa, es podrà interposar un recurs contenciós administratiu, davant la Sala Contenciosa del Tribunal Superior de Justícia de la Comunitat Valenciana en el termini de dos mesos, comptats des del dia de la notificació o publicació d'aquesta.  
Per a la interposició d'aquest recurs és requisit imprescindible que, prèviament, el recurrent en comunique a aquest òrgan la interposició, de conformitat amb el que estableixen els articles 57.2.f) i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tot això, sense perjudici que pot interposar qualsevol altre recurs que estime oportú.  
València, 4 de novembre de 1996.- El conseller d'Obres Públiques, Urbanisme i Transports: Luis Fernando Cartagena Travesedo.